
ОТНОСНО:	Преписка с вх. № 92-04-479/17.07.2026 г. в Министерството на регионалното развитие и благоустройството (МРРБ) 


УВАЖАЕМИ ГОСПОЖИ И ГОСПОДА,
В  МРРБ е образувана преписка с вх. № 92-04-479/17.07.2026 г., по повод постъпил сигнал от г-жа Вера Стаевска, в качеството ѝ на председател на Управителния съвет на Сдружение за изследователски практики, инициатива „Зелени закони“, относно противозаконна промяна на характера на собствеността на държавни имоти, извършена от Министерството на земеделието и храните (МЗХ)  и Министерството на вътрешните работи (МВР), и отразяването им в кадастралната карта и кадастралните регистри (КККР), както и искане за възстановяване на публичния характер на имотите. 
Имотите, предмет на сигнала, попадат в територията на Природен парк „Беласица“ и представляват поземлени имоти с идентификатори 37349.800.384, 87134.90.270, 65293.67.8, 37989.90.542, 37989.90.382, 03294.200.810 и 56126.43.37 по кадастралната карта и кадастралните регистри на с. Ключ, с. Яворица, с. Самуилово, с. Коларово, с. Беласица и гр. Петрич, всички в община Петрич, област Благоевград.  
В сигнала е изразено твърдение, че по силата на чл. 10, ал. 1 от Закона за защитените територии, до 2022 – 2023 г. гореописаните поземлени имоти, които са част от Природен парк „Беласица“, са били с тип на собственост „държавна публична“, а последвалото им обявяване за „държавна – частна“ собственост по искане на МЗХ и МВР противоречи на българското законодателство.
С оглед разпоредбата на чл. 14, ал. 3  от Закона за държавната собственост (ЗДС), съгласно която управлението върху обекти, имоти и вещи - държавна собственост, включва правото на ведомствата и юридическите лица на бюджетна издръжка да ги владеят, ползват и поддържат от името на държавата, за своя сметка и на своя отговорност, следва министърът на земеделието и храните и министърът на вътрешните работи да изразят становища по сигнала на г-жа Вера Стаевска.
Съгласно чл. 70, ал. 1 от ЗДС, Актовете за публична и частна държавна собственост се съставят от звено "Държавна собственост" при областния управител по местонахождение на имотите – държавна собственост и областния управител на област Благоевград следва да изрази становище по сигнала.
Следва да се отбележи, че процедурата по изменение на кадастралната карта и кадастралните регистри (КККР), касаещо визираните поземлени имоти, попадащи в територията на ПП „Беласица“, е извършена от  СГКК – Благоевград и е необходимо същата да предостави становище по сигнала.
Отделно от горното,  съгласно чл. 46, ал. 1 от Закона за защитените територии, Министерството на околната среда и водите и неговите регионални органи провеждат и осъществяват управлението и контрола в защитените територии.
В тази връзка считам, че следва да бъде изразено становище и от министъра на  околната среда и водите, с оглед правомощията му за осъществяване на контрол в защитените територии, респективно в ПП „Беласица“.

